'n Stasie is gebou op hierdie spesifieke punt deels as gevolg van sy ligging ongeveer halfpad tussen Beaufort-Wes en Laingsburg, en 'n pad wat loop na Prins Albert, aan die voet van die Swartberge, 40 km na die suide. Hierdie pad het dus die naam van Prins Albertweg (nou die R407) gekry, en die stasie is dieselfde naam gegee, as "Prince Albert Road". Daar het gou 'n klein dorpie ontwikkel rondom die stasie; uit hierdie het die moderne dorp gegroei.
Dit is vandag bekend vir sy fossielroetes in die omliggende Karoo. Die kunstenaar Jan Schoeman ("Outa Lappies") was moontlik die dorp se beroemdste inwoner. Hy was 'n kunstenaar, herwinner en filosoof, wat aangewys is as die Wes-Kaapse Toerisme-persoonlikheid van die Jaar in 2000. Hy is op 7 Julie 2011 oorlede.